Camilla Rude er medejer af en skønhedsklinik på Frederiksberg ved København. Klinikken er ikke særlig stor og derfor sårbar over for brugeranmeldelser. Hun er utilfreds med den måde, som Trustpilot har behandlet hende på:

- Jeg tror altså, at Trustpilot kan presse rigtigt mange virksomheder, som er i min situation, fordi man gerne vil gøre alt for at undgå de grimme anmeldelser, siger Camilla Rude til DR’s forbrugermagasin Kontant.

Læs også : Nu kan du forsikre dig mod shitstorme

Frustrationen knytter sig især til to sæt af anmeldelser, som Klinik Rude fik på sin Trustpilot-profil. For at opveje et par negative anmeldelser på Trustpilot, som Camilla Rude ikke kunne genkende, opfordrede hun sine kunder til at anmelde klinikken på en dag, hvor hun og hendes personale fik meget ros. Det gav en række positive anmeldelser og betød også, at hendes samlede score – altså den gennemsnitlige vurdering - blev trukket gevaldigt op.

Alle kan skrive en anmeldelse på Trustpilot og give en virksomhed fra en til fem stjerner. På den baggrund udregner Trustpilot en gennemsnitlig karaktér på en skala fra et til 10 - også kaldet en score eller rating. Trustpilot er dansk og kun ni år gammelt.

Tegn på fusk

Trustpilot ville ikke godkende syv af de positive anmeldelser af Camilla Rudes firma Klinik Rude, fordi der var ”stærke indikationer” på, at de var skrevet fra samme enhed. Dermed skulle der være tegn på fusk, men det afviser én af de glade kunder.

- Jeg sad hjemme, gik ind på Trustpilot og skrev denne her anmeldelse, fordi jeg syntes, at det var ganske naturligt efter en god behandling. Jeg deler ikke min computer med andre, siger Camilla Gad Krogsgaard.

Hun sendte Trustpilot en bekræftelse på sin booking hos klinikken og et link til en blog, hun har skrevet om behandlingen, med billeder af sit ansigt før og efter. Alligevel blev anmeldelsen afvist. Først efter hårdt pres fra begge kvinder lagde Trustpilot anmeldelsen på. De seks andre positive anmeldelser kom aldrig på.

- Efter den her oplevelse bruger jeg ikke Trustpilot længere, og jeg anbefaler ved Gud heller ikke mine kunder at bruge det, lyder det fra Camilla Gad Krogsgaard, der er partner i et netbureau.

Sunket pande